Vogue saksøkes etter video av Kardashian og West
I slutten av mars ble det kjent at det anerkjente og prestisjetunge magasinet Vogue, med sjefsredaktør Anna Wintour i spissen, hadde bestemt seg for å la kjendisparet pryde forsiden av april-utgaven. Bladet måtte da stå i et kraftig uvær av reaksjoner og negative tilbakemeldinger, og nå kan det se ut som om stormen ikke har lagt seg helt. Artisten Rickey Spicer har nemlig bestemt seg for å saksøke Vogue etter at de brukte West's låt «Bound 2» i en eksklusiv video som visste hvordan fotograferingen gikk for seg - med både mor, far og lille baby North, skriver New York Post. - Uten tillatelse Spicer mener at Kanye West har stjålet lydopptak av stemmen hans og brukt den gjennom store deler av sangen. Og ettersom Vogue bruker låten i videoen sin, har han gått til sivilt søksmål mot magasinet. - Vogue har bevisst brukt lydopptaket av Mr. Spicer uten hans tillatelse eller samtykke, sier artistens advokat til New York Post. Dette er ikke første gang Spicer reagerer på «Bound 2», og i fjor saksøkte han Kanye West. Det er ikke kjent hvor mye erstatning Spicer har bedt om. Amerikanske medier har forsøkt å få en kommentar fra magasinet, men uten hell. Sex-video og reality-show Kim Kardashian ble for alvor et verdenskjent navn da en sex-video med reality-stjernen og hennes daværende kjæreste Ray J ble lekket i 2007. Det samme året sa hele Kardashian-familien ja til å være med i et eget realityshow med navnet «Keeping up with the Kardashians», som fortsatt går på norske TV-skjermer. Det er først etter at 33-åringen ble sammen med Kanye West at Kardashian har fått innpass i motebransjen. Stilen har forandret seg drastisk, og de siste årene har paret ofte blitt observert sammen på første rad hos store motehus som Givenchy og Valentino. Kim har også eierinteresser i klesmerket DASH sammen sine to søstre Khloe og Kourtney. Hip hop-stjerne Kanye West har i lang tid vist en stor interesse for mote, og er selv designer. Han har blant annet fått oppmerksomhet for sine rådyre sko som hadde en prislapp på svimlende 33.000 kroner.
Motemagasinet høstet kraftig kritikk da de plasserte Kim Kardashian (33) og Kanye West (36)på forsiden. Nå blir de saksøkt for videoen de publiserte fra fotograferingen.